b'\n_START_ARTICLE_\nHull City A.F.C.\n_START_PARAGRAPH_\nHull City Association Football Club ali na kratko Hull City je angle\xc5\xa1ki nogometni klub iz mesta Kingston upon Hull. Ustanovljen je bil leta 1904 in trenutno igra v Championshipu, 2. angle\xc5\xa1ki nogometni ligi._NEWLINE_Hull City je prvi\xc4\x8d v najvi\xc5\xa1jo angle\xc5\xa1ko ligo napredoval po sezoni 2007/08, ko je v "play-off" obra\xc4\x8dunu na Wembleyju premagal Bristol City (1-0). Po tem je eno sezono igral v Premier Ligi, nato pa bil relegiran v ni\xc5\xbejo ligo. Ponovni uspeh je dosegel v letu 2013, ko je v Premier Ligo napredoval kot drugouvr\xc5\xa1\xc4\x8deni iz 2. angle\xc5\xa1ke lige. V slede\xc4\x8di sezoni je dosegel tudi svojo najbolj\xc5\xa1o uvrstitev do sedaj v Premier Ligi, to je 16. mesto. Po sezoni 2014/15 pa je bil ponovno relegiran. V naslednjem letu pa je v novem "play-off" obra\xc4\x8dunu premagal Sheffield Wednesday (1-0) in tako ponovno napredoval v Premier Ligo. Najve\xc4\x8dji pokalni dose\xc5\xbeek Hull Cityja pa je naziv podprvaka FA pokala leta 2014, kjer je sicer klonil proti Arsenalu (2-3)._NEWLINE_Na evropski ravni pa je Hull Cityjev najbolj\xc5\xa1i dose\xc5\xbeek do sedaj doseg zadnjega kroga kvalifikacij za Evropsko ligo 2014/15. Neposredni zadnji krog si je zagotovil z nazivom podprvaka FA pokala, tam pa ga je po pravilu golov v gosteh premagal belgijski Lokeren (1-0, 1-2)._NEWLINE_Hull Cityjev stadion je bil do leta 2002 Boothferry Park. Od takrat naprej pa je KCOM Stadion, ki sprejme 24.450 gledalcev. Barvi dresov sta \xc4\x8drna in oran\xc5\xbena, zaradi \xc4\x8desar imajo nogometa\xc5\xa1i Hull Cityja nadimek The Tigers (Tigri)._NEWLINE_Za Hull City je med letoma 2010 in 2014 igral tudi nekdanji kapetan slovenske nogometne reprezentance, Robert Koren.\n_START_SECTION_\nRivalstvo\n_START_PARAGRAPH_\nHull City ima rivalstvo z Leeds United in Sheffield United.'